Rækker pengene ikke til en tur til Rio, så kom i stedet til transmission fra OL på Gl. Torv i Aalborg, her kan alle være med.

Aalborg gør OL til en folkefest, og festen begynder i dag mandag. Og i aften klokken 19.30 sender TV2 Nord direkte derfra i en halv time. På Gl. Torv viser nordjyske idrætsklubber også, hvad de kan – oplev blandt andet brydning, badminton og bueskydning. - Jeg er glad for, at Aalborg kan markere de mange nordjyske OL-deltagere med OL-Eventen på Gl. Torv i samarbejde med TV2-Nord. OL-deltagelse og OL-medaljer er drømmen for alle eliteidrætsudøvere - en drøm som kun meget få får opfyldt. Jeg glæder mig til at følge danskerne og ikke mindst nordjyderne i deres kamp for medaljer og placeringer i Rio, fortæller borgmester Thomas Kastrup-Larsen. Det er TV2 Nord, Aalborg Events og Elitesport Aalborg, som sammen markerer OL med eventen på Gl. Torv. - Vores faste OL-ekspert Hans Peter Rytter vurderer de nordjyske atleters bedrifter og muligheder i Rio. Studiet får besøg af en række tidligere nordjyske OL-deltagere og gæster, som alle på en eller anden måde har del i, at de nordjyske atleter er kommet så langt med deres idræt, siger chefredaktør på TV2 Nord, Jesper Christiansen.